Ons eet lekker, en baie, want dis bymekaarkomtyd. Braaivleis, braaiboud, trifle. Dis g’n tyd vir dieet nie, maar jy kan briek aandraai sonder om die lekker te verloor
Dis nie net die aartappel met bros skilletjie wat jou weerstand wegkalwe nie. Voeg daarbý die genot van die samesyn van familie en vriende. Nostalgie speel ook ’n rol: Jy onthou braaiboud van kindsbeen as deel van Sondag-maaltye.
Baie van haar kliënte eet weer spek en eiers (in die vet van die spek gebraai) vir ontbyt. Iets wat hulle tien jaar gelede nie hul mond aan sou gesit het nie. Stysel word veral saans uitgeskakel en vars vrugte is laag op die prioriteitslys.
Die werklikheid is, almal vier fees en jy wil jou dieet ’n bietjie links laat lê. Die assosiasie tussen Kersfees en kos is baie sterk, en jou familie-rituele gaan beslis nie nou verander nie.
Eet minder deur die dag as jy weet ’n groot feesmaal wag. Moet egter nie jouself uithonger nie, anders gaan jy jou ooreet die oomblik dat jy die kos sien.
’n Vleisbraai hoef nie ’n maaltyd van oordaad te wees nie. Braai meer vis, hoender of varkvleis. Dit bevat minder vet – veral as jy gewoonlik vetterige tjops koop. Draai hoender of vis in foelie toe en sit op die kole.
Die ekstra suurlemoensap is goed vir veel meer as geur. Droë gaarmaakprosesse soos braai dra by tot die ontwikkeling van molekules wat inflammasie in jou lyf aanblaas. En die “opgepofte” gevoel ná ’n dag van oordaad! Suurlemoensap verminder die effek daarvan.